
Text rozhodnutia
Súd: Krajský súd Trenčín Spisová značka: 12Sd/87/2016 Identifikačné číslo súdneho spisu: 3016200399 Dátum vydania rozhodnutia: 01. 12. 2016 Meno a priezvisko sudcu, VSÚ: JUDr. Juraj Florovič ECLI: ECLI:SK:KSTN:2016:3016200399.1 ROZSUDOK V MENE SLOVENSKEJ REPUBLIKY Krajský súd Trenčín samosudcom JUDr. Jurajom Florovičom v právnej veci navrhovateľa: O.. J. T., bytom K. XX/XX, G., proti odporkyni: Sociálna poisťovňa, ústredie Bratislava, Ul. 29. augusta č. 8, o preskúmanie zákonnosti rozhodnutia odporkyne č. XXX XXX XXXX X zo dňa 14. marca 2016, takto r o z h o d o l : Krajský súd p o t v r d z u j e rozhodnutie odporkyne č. XXX XXX XXXX X zo dňa 14. marca 2016. Krajský súd n e p r i z n á v a odporkyni náhradu trov konania. o d ô v o d n e n i e : Rozhodnutím odporkyne č. XXX XXX XXXX X zo dňa 14. marca 2016 bol podľa § 293dn ods. 1 a § 82 zákona č. 461/2003 Z.z. o sociálnom poistení v znení neskorších predpisov navrhovateľovi od 1. januára 2016 priznala vdovecký dôchodok v sume 137,70 EUR mesačne. Podľa § 81 ods. 2 zákona č. 461/2003 Z.z. sa navrhovateľovi bude od 1. januára 2016 vyplácať starobný dôchodok v sume 480,00 EUR mesačne, vdovecký dôchodok v sume 68,90 EUR mesačne úhrnom navrhovateľovi patrí 548,90 EUR mesačne. Rozhodnutie odôvodnila tým, že manželka navrhovateľa P. T. zomrela 21. januára 1996. Ku dňu smrti splnila podmienky nároku na invalidný dôchodok a navrhovateľ 6. marca 2001 dovŕšil dôchodkový vek, vznikol mu nárok na vdovecký dôchodok od 1. januára 2016 v súlade s ustanovením § 293dn ods. 1 zákona v znení zákona č. 407/2015 Z.z.. Navrhovateľ vo včas podanom návrhu na preskúmanie vyššie uvedeného rozhodnutia poukázal predovšetkým na ustanovenie § 293n zákona č. 461/2003 Z.z o sociálnom poistení v znení zákona č. 310/2006 Z.z., podľa ktorého mu bola žiadosť o vdovecký dôchodok v minulosti zamietnutá. Žiadal preto priznať vdovecký dôchodok od 1. augusta 2006, a tým čiastočne odstrániť krivdu spôsobenú diskriminačnou podmienkou. Odporkyňa v písomnom podaní zo dňa 16. mája 2016 k opravnému prostriedku navrhovateľa uviedla, že napadnutým rozhodnutím priznala navrhovateľovi vdovecký dôchodok, pretože spĺňal podmienky uvedené v § 293dn ods. 1 zák. č. 461/2003 Z.z. o sociálnom poistení v znení zákona č. 407/2015 Z.z., a to z dôvodu, že manželka navrhovateľa P. T., ktorá zomrela dňa 21. januára 1996 ku dňu smrti splnila podmienky nároku na invalidný dôchodok a navrhovateľ 6. marca 2001 dovŕšil dôchodkový vek, vznikol má nárok na vdovecký dôchodok od 1. januára 2016 v súlade s § 293dn ods. 1 zákona v znení zákona č. 407/2015 v sume 136,50 EUR mesačne. Ďalej uviedla, že podľa § 82 zákona v znení neskorších predpisov a § 1 písm. i) opatrenia Ministerstva práce, sociálnych vecí a rodiny Slovenskej republiky č. 283/2015 Z.z. zvýšila vdovecký dôchodok o 1,20 EUR mesačne na 137,70 EUR, mesačne. Žiadala napadnuté rozhodnutie ako vecne správne potvrdiť, pretože bolo vydané v súlade s ustanovením § 293dn ods. 1 zákona o sociálnom poistení, nakoľko toto ustanovenie je účinné od 01.01.2016. Krajský súd v mysle § 101 ods. 2 v spojitosti s § 250g ods. 2 O.s.p. vec prejednal a rozhodol v neprítomnosti navrhovateľa, ktorý sa na pojednávanie nedostavil, svoju neprítomnosť neospravedlnil hoci bol naň riadne a včas predvolaný, predvolanie prevzal dňom 22.11.2016. Krajský súd postupom podľa § 250l a nasl. Občianskeho súdneho poriadku (ďalej len „O.s.p.“) preskúmal napadnuté rozhodnutie a postup, ktorý mu predchádzal v rozsahu dôvodov odvolania a dospel k záveru, že napadnuté rozhodnutie bolo vydané v súlade s ustanovením § 293dn ods. 1 zákona o sociálnom poistení, účinného od 1. januára 2016, preto podľa § 250q ods. 2 O.s.p. ho potvrdil. Z obsahu dávkového spisu súd zistil, že navrhovateľ dňa 29. januára 2016 požiadal Sociálnu poisťovňu o priznanie vdoveckého dôchodku po manželke P. T. zomrelej dňa 21. januára 1996. Vdovecký dôchodok žiadal priznať od 1. januára 2016. Odporkyňa rozhodnutím č. XXX XXX XXXX X zo dňa 14. marca 2016 priznala navrhovateľovi vdovecký dôchodok, nakoľko splnil podmienky uvedené v § 293dn ods. 1 zák. č. 461/2003 Z.z. o sociálnom poistení v znení zákona č. 407/2015 Z.z., poukazujúc na tú skutočnosť, že manželka navrhovateľa P. T., zomrela dňa 21. januára 1996 a ku dňu smrti splnila podmienky nároku na invalidný dôchodok a navrhovateľ 6. marca 2001 dovŕšil dôchodkový vek, vznikol mu nárok na vdovecký dôchodok od 1. januára 2016 v súlade s § 293dn ods. 1 zákona v znení zákona č. 407/2015 v sume 136,50 EUR mesačne. Podľa § 82 zákona v znení neskorších predpisov a § 1 písm. i) opatrenia Ministerstva práce, sociálnych vecí a rodiny Slovenskej republiky č. 283/2015 Z.z. sa zvýšil vdovecký dôchodok o 1,20 EUR mesačne na 137,70 EUR, mesačne. Podľa § 293dn ods. 1 zákona č. 461/2003 Z.z. o sociálnom poistení v znení zákona č. 407/2015 Z.z. vdovec má nárok na vdovecký dôchodok po manželke, ktorá zomrela pred 1. januárom 2004, ak mu nárok na vdovecký dôchodok nevznikol podľa právnych predpisov účinných pred 1. januárom 2016 alebo mu nárok na taký vdovecký dôchodok zanikol a dovŕšil dôchodkový vek alebo bol uznaný za invalidného z dôvodu poklesu schopnosti vykonávať zárobkovú činnosť o viac ako 70 % a táto invalidita trvá aj po 31. decembri 2015, má nárok na vdovecký dôchodok najskôr od 1. januára 2016 po manželke, ktorá a) ku dňu smrti bola poberateľkou starobného dôchodku, pomerného starobného dôchodku, invalidného dôchodku, čiastočného invalidného dôchodku alebo dôchodku za výsluhu rokov, b) ku dňu smrti splnila podmienky nároku na starobný dôchodok, pomerný starobný dôchodok alebo získala dobu zamestnania na nárok na invalidný dôchodok alebo dôchodok za výsluhu rokov, alebo c) zomrela v dôsledku pracovného úrazu alebo choroby z povolania. Podľa § 293dn ods. 2 zákona v znení zákona č. 407/2015 Z.z. suma vdoveckého dôchodku podľa odseku 1 je 136,50 eur mesačne. Podľa § 293dn ods. 3 zákona v znení zákona č. 407/2015 Z.z. na zvyšovanie vdoveckého dôchodku podľa odseku 1 platí § 82 rovnako. Podľa § 293dn ods. 4 zákona v znení zákona č. 407/2015 Z.z. pri súbehu nárokov na výplatu vdoveckého dôchodku podľa odseku 1 s inou dôchodkovou dávkou platí § 81 ods. 2 až 5 rovnako. Výrok napadnutého rozhodnutia je formulovaný zrozumiteľne a jasne, poukazuje i na platné ustanovenie právneho predpisu účinného od 01.01.2016, podľa ktorého odporkyňa rozhodla. Následne v odôvodnení rozhodnutia je správne uvedené, že manželka navrhovateľa splnila podmienky nároku na invalidný dôchodok a navrhovateľ 6. marca 2001 dovŕšil dôchodkový vek, vznikol mu nárok na vdovecký dôchodok od 1. januára 2016. Správne poukázala na ustanovenie § 81 ods. 2 zákona, ak sú súčasne splnené podmienky nároku na výplatu starobného dôchodku a podmienky nároku na výplatu vdoveckého dôchodku, vypláca sa v plnej sume z týchto dôchodkových dávok tá dávka, ktorá je vyššia, a z dôchodkovej dávky, ktorej suma je nižšia, sa vypláca jedná polovica. Keďže navrhovateľovi od 1. januára 2016 vznikol nárok na výplatu starobného dôchodku v sume 480,00 EUR mesačne a vdoveckého dôchodku v sume 137,70 EUR mesačne, v súlade s § 81 ods. 2 zákona sa navrhovateľovi od 1. januára 2016 vypláca starobný dôchodok v sume 480,00 EUR mesačne a vdovecký dôchodok v sume jednej polovice, t.j. 68,90 EUR mesačne. Súd na základe takto zisteného skutkového stavu dospel k záveru, že odvolaniu nie je možné vyhovieť a rozhodnutie odporkyne č. XXX XXX XXXX X zo 14. marca 2016 je potrebné pre jeho vecnú správnosť a zákonnosť (je v súlade s ust. § 293dn ods. 1 a § 82 zákona č. 461/2003 Z.z. o sociálnom poistení v znení zákona č. 407/2015) potvrdiť, nakoľko navrhovateľ ktorého manželka zomrela pred 1. januárom 2004 a manželka navrhovateľa ku dňu smrti splnila podmienky nároku na invalidný dôchodok a navrhovateľ 6. marca 2001 dovŕšil dôchodkový vek, má nárok na vdovecký dôchodok po manželke. K námietke navrhovateľa, že mu bola v minulosti zamietnutá žiadosť o vdovecký dôchodok je právne irelevantná, nakoľko predmetom konania tohto je preskúmavanie zákonnosti rozhodnutia odporkyne č. XXX XXX XXXX X zo dňa 14. marca 2X16. Pokiaľ však ide o rozhodnutie odporkyne č. XXX XXX XXXX X zo 4. januára 2007, ktorým bola navrhovateľovi na podklade § 293n ods. 1 zákona č. 461/2003 Z.z. o sociálnom poistení v znení zákona č. 310/2006 Z.z. zamietnutá žiadosť o vdovecký dôchodok, bolo to z toho dôvodu, že do troch rokov odo dňa smrti manželky navrhovateľ nedovŕšil dôchodkový vek, a ani nebol uznaný invalidný. S poukazom na ustanovenie § 492 ods. 1 zákona č. 162/2015 Z.z. Správny súdny poriadok postupoval krajský súd v konaní podľa predpisov účinných do 30.06.2016 (zákona č. 99/1963 Zb. Občiansky súdny poriadok). O trovách konania bolo rozhodnuté podľa § 250l ods. 2 O.s.p. za použitia § 250k ods. 1 O.s.p., podľa ktorého, ak mal žalobca úspech celkom alebo sčasti, súd mu proti žalovanému prizná právo na úplnú alebo čiastočnú náhradu trov konania prizná. V danom prípade bol navrhovateľ v konaní neúspešný, preto nemá právo na náhradu trov konania proti odporkyni a odporkyňa v konaní podľa piatej časti nemá nárok na priznanie náhrady trov konania. Poučenie: Proti tomuto rozhodnutiu je m o ž n é podať odvolanie v lehote 15 dní odo dňa jeho doručenia prostredníctvom Krajského súdu v Trenčíne na Najvyšší súd Slovenskej republiky v Bratislave, písomne v dvoch vyhotoveniach. V odvolaní sa má popri všeobecných náležitostiach /§ 42 ods. 3 O.s.p./ (z podania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2016:3016200399.1 (dáta aktuálne k 13. 11. 2026). Záväzné je znenie zverejnené súdom.




